РЕШЕНИЕ № 528/2012/ЕС НА СЪВЕТА
от 24 септември 2012 година
за изменение на Решение 2001/822/ЕО за асоцииране на отвъдморските страни и територии към Европейската общност („Решението за отвъдморско асоцииране“)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 203 от него,
като взе предвид предложението на Европейската комисия,
след предаване на проекта на законодателния акт на националните парламенти,
след консултация с Европейския парламент,
в съответствие със специална законодателна процедура,
като има предвид, че:
(1)
Решение 2010/718/ЕС на Европейския съвет от 29 октомври 2010 г. за изменение на статута по отношение на Европейския съюз на остров Сен Бартелеми (1) внася изменение в Договора, и по-специално в приложение II от него, като включва остров Сен Бартелеми в списъка на отвъдморските страни и територии, спрямо които се прилагат разпоредбите на част четвърта от Договора.
(2)
Решение 2001/822/ЕО на Съвета (2) създава правната рамка за насърчаване на икономическото и социалното развитие на отвъдморските страни и територии (наричани по-нататък „ОСТ“) и активизирането на икономическите отношения между тях и Съюза. В приложение I A към Решение 2001/822/ЕО се съдържа списък с ОСТ, които са асоциирани съгласно член 1, параграф 2 от посоченото решение.
(3)
Решение 2001/822/ЕО се прилага до 31 декември 2013 г. Следователно приложение I A към него следва да бъде изменено, за да се вземе предвид промяната в статута по отношение на Съюза на остров Сен Бартелеми, който придоби статут на асоциирана отвъдморска страна и територия на 1 януари 2012 г.
(4)
Решение 2010/718/ЕС се прилага от 1 януари 2012 г. Следователно спрямо остров Сен Бартелеми следва да се прилагат считано от 1 януари 2012 г. мерките, посочени в Решение 2001/822/ЕО, които са благоприятни за ОСТ и не им налагат задължения, с изключение на задълженията, свързани със сътрудничеството за финансиране на развитието. В тази връзка Франция пое ангажимента да не иска интервенция на Европейския фонд за развитие по отношение на остров Сен Бартелеми за програмния период 2007-2013 г.,
ПРИЕ НАСТОЯЩОТО РЕШЕНИЕ:
Член 1
В приложение I A към Решение 2001/822/ЕО се вмъква следното тире между това за „Сен Пиер и Микелон“ и това за „Аруба“:
„-
Сен Бартелеми,“.
Член 2
Настоящото решение влиза в сила в деня след публикуването му в Официален вестник на Европейския съюз.
Разпоредбите на членове 1-9, членове 34, 35 и 38, член 39, параграфи 1 и 7, член 45, параграф 1, параграф 2, буква а) и параграф 3 и членове 57 и 58 от Решение 2001/822/ЕО се прилагат спрямо остров Сен Бартелеми от 1 януари 2012 г.
Член 3
Адресати на настоящото решение са държавите членки.
Съставено в Брюксел на 24 септември 2012 година.